Alanus Dei gratia Autisiodorensis episcopus omnibus fidelibus ad quos littere iste pervenerint salutem. Solent que bene terminata sunt aliquorum astucia in litteris revocari. Proinde notum sit universis quod cum ecclesia Cisterciensis a fratribus Hospitalariis iniuste se opprimi ad aures domini pape conquesta fuisset eo quod ipsi in territorio de Desten ad suum gravamen villam edificarent ego et dominus H Eduensis episcopus mandatum accepimus domini pape ut utraque parte audita eorum litem iudicio terminaremus. Cum itaque sepius ante nos convenissent et dominus Eduensis adesse non posset necessario et litteris suis mandavit ratum se habiturum quicquid inde a nobis iudicio vel concordia fieret. Hoc ipsum fratres et Hospitalarii et Cistercienses concesserunt. Auditis itaque partibus cum ex iudicio Cisterciensibus probatio incumberet eorum testibus diligenter examinatis et ad voluntatem Hospitalariorum digna probatione suscepta ipsi Hospitalarii ad admonitionem nostram causam totam fratribus predictis liberam et quietam proclamaverunt et se ultra non intromissuros promiserunt. Fratres similiter Cistercienses ad nostram ammonitionem concesserunt illis ut usque ad proximam omnium sanctorum festivitatem fructus et redditus suscipiant in pace. Ita ut decetero ipsi Hospitalarii nisi eorum bona voluntate se non intromittant. Actum anno ab Incarnatione Domini Mo Co LXIIo.